Ivan Rakitić

Ivan Rakitić (s. 10. maaliskuuta 1988 Rheinfelden, Sveitsi) on entinen sveitsiläis-kroatialainen jalkapalloilija. Hän oli pelipaikaltaan keskikenttäpelaaja. Hän on edustanut urallaan mm. FC Barcelonaa ja hän on myös Kroatian maajoukkueen entinen vakiopelaaja.
Rakitić syntyi ja kasvoi Sveitsissä. Hänellä on myös Sveitsin kansalaisuus, ja hän on edustanut Sveitsin nuorten maajoukkueita.
Pelaajaura.
Rakitić pelasi juniorina Baselin juniorijoukkueissa. Ammattilaisuransa Rakitić aloitti Baselin riveissä vuonna 2005. Ensimmäisen ottelunsa Rakitić pelasi 17-vuotiaana syyskuussa 2005 UEFA cupin ottelussa NK Široki Brijegia vastaan. Rakitić valittiin kauden 2006-07 päätteeksi Raiffeisen Super Leaguen parhaaksi nuoreksi pelaajaksi tehtyään 33 ottelussa 11 maalia. Hän voitti kauden päätteeksi Baselin kanssa Sveitsin cupin. Rakitić pelasi Baselissa yhteensä 34 ottelua, joissa teki 11 maalia.
Heinäkuussa 2007 Rakitić siirtyi gelsenkircheniläiseen Schalkeen 5 miljoonan euron siirtosummalla. Hän pelasi Schalkessa 3,5 kautta, joissa teki 12 maalia 97 ottelussa.
Tammikuuta 2011 hän siirtyi espanjalaisseura Sevillaan 1,5 miljoonan euron siirtosummalla ja sopimuksen pituus oli 4,5 vuotta. Rakitić pelasi ensimmäisen ottelunsa Sevillan paidassa 6. helmikuuta 2011 Málagaa vastaan. Kaudella 2013-14 Rakitić toimi joukkueensa kapteenina. Kauden päätteeksi Sevilla voitti Eurooppa-liigan ja Rakitić valittiin loppuottelun tärkeimmäksi pelaajaksi. Rakitić pelasi 117 ottelua Sevillassa ja teki 25 maalia.
Kesällä 2014 Rakitić siirtyi FC Barcelonaan viiden vuoden sopimuksella. Siirtosumma oli 18 miljoonaa euroa. Ensimmäisen ottelunsa Barcelonassa hän pelasi Elcheä vastaan 24. elokuuta 2014. Rakitić voitti ensimmäisellä kaudellaan Barcelonassa Espanjan mestaruuden, Copa del Reyn ja Mestarien liigan. Hän on voittanut Espanjan-mestaruuden myös kausilla 2015–2016, 2017–2018 ja 2018–2019, Copa del Reyn 2016, 2017 ja 2018, seurajoukkueiden maailmanmestaruuden 2015, UEFA Super Cupin 2015 sekä Supercopa de Españan 2016 ja 2018.
Syyskuussa 2020 Rakitić palasi Sevillaan nelivuotisella sopimuksella. Siirtosummaksi uutisoitiin 1,5 miljoonaa euroa. Rakitić pelasi Sevillassa vuosina 2020–2024 yhteensä 121 sarjaottelua, joissa hän teki 11 maalia. Mestarien liigassa hän pelasi 25 ottelua ja teki neljä maalia. Rakitić voitti vuonna 2023 Sevillassa Eurooppa-liigan, jossa hän pelasi yhdeksän ottelua. Hän pelasi Eurooppa-liigan loppuottelussa Romaa vastaan täydet minuutit ja onnistui rangaistuspotkukilpailussa Sevillan kolmantena laukojana.
Tammikuussa 2024 Rakitić siirtyi Saudi-Arabian Valioliigan Al-Shababiin. Hän pelasi seurassa kevätkaudella 2024 kahdeksan ottelua ja teki yhden maalin.
Heinäkuussa 2024 Rakitić purki sopimuksensa Al-Shababin kanssa ja siirtyi kroatialaisseura Hajduk Splitiin. Kaudella 2024–2025 hän pelasi Hajduk Splitissä 35 Kroatian ykkösliigan ottelua, joissa hän teki kaksi maalia ja antoi viisi maalisyöttöä.
Heinäkuussa 2025 Rakitić ilmoitti lopettavansa ammattilaisuransa. 
Maajoukkueura.
Rakitić pelasi Sveitsin juniorimaajoukkueissa, mutta päätti kuitenkin edustaa aikuisten tasolla Kroatiaa. Kroatian maajoukkueessa hän debytoi syyskuussa 2007 Viroa vastaan jalkapallon EM-kisojen 2008 karsinnoissa. Ensimmäisen maalinsa Rakitić teki Andorraa vastaan 12. syyskuuta 2007.
Rakitić edusti Kroatiaa EM-kilpailuissa 2008, EM-kilpailuissa 2012, MM-kilpailuissa 2014, EM-kilpailuissa 2016 ja MM-kilpailuissa 2018. EM-kilpailuissa 2008 hän pelasi kolmessa ottelussa Kroatian pudotessa puolivälierissä. EM-kilpailuissa 2012 ja MM-kilpailuissa 2014 Rakitić pelasi kaikissa Kroatian kolmessa ottelussa. EM-kilpailuissa 2016 hän pelasi Kroatian jokaisessa neljässä ottelussa ja teki maalin alkulohko-ottelussa Tšekkiä vastaan. Kroatia ylsi hopealle MM-kilpailuissa 2018 ja Rakitić pelasi joukkueensa kaikki seitsemän ottelua ja yhtä merkityksetöntä alkulohko-ottelua lukuun ottamatta avauskokoonpanossa; maalinteossa hän onnistui alkulohko-ottelussa Argentiinaa vastaan.
Rakitić pelasi Kroatian maajoukkueessa 106 ottelua ja teki niissä 15 maalia. Hänet valittiin Kroatian vuoden jalkapalloilijaksi 2015.
Syyskuussa 2020 Rakitić ilmoitti lopettavansa maajoukkueuransa.
Tilastot.
"Tilanne 23. huhtikuuta 2025"
Saavutukset.
Basel
Sevilla
Barcelona
Kroatian maajoukkue